टाइम 8, बागसा, आगष्ट 22: फैबाय थानाय बिटिसि बिसायख’थिनि दोहौखौ लानानै मोनसे दोलोनिफ्राय गुबुन मोनसे दोलोआव हाबहैनाया दासान्दै बिटिसिआव मुखुब जानाय नुनो मोनदों। बे समावनो बिटिसियाव बिजेपि दोलोआव गोबां सोलाय-सोल’ जागोनखौ आन्दास खालामनायखौ नुनो मोननाय जादों। थिक बे बादिनो बागसा जिल्लानि 25 नं बागानपारा बियाबाव गोबां दोलोनि गोबां सुबुंफोरा बिजेपि दोलोनि मावनो लानाय खामानिफोरखौ मोजां मोननानै बिजेपि दोलोनि बिजाथि आरती बरदलैनि नुजाथिनायाव 110 सुबुंफोरा दिनै बिजेपि दोलोयाव हाबफैयो। मिथिनाय बादिब्ला बागानपारा बियाबनि बिजेपिनि बिजाथि आरती बरदलैआ बरसिमलागुरी आरो कुमारपारायाव गोबां आइजोफोर नुजाथिनाय बिसायख’थि फोसावदिं आफादाव बिबुंथि लाखियो। आरती बरदलैआ अरुनदय बिथांखिखौ मावफुं होनायनि सायाव बिबुंथि लाखियो।